PATVIRTINTA

Ukmergės Antano Smetonos

gimnazijos direktoriaus

2016 m. spalio 18 d. įsakymu

Nr. V1-135

**UKMERGĖS ANTANO SMETONOS GIMNAZIJOS SVEIKATOS PRIEŽIŪROS ORGANIZAVIMO GIMNAZIJOJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Ukmergės Antano Smetonos gimnazijos sveikatos priežiūros organizavimo tvarkos aprašas (toliau – Aprašas) nustato visuomenės sveikatos priežiūros Antano Smetonos gimnazijoje (toliau – Gimnazija) tikslą, uždavinius, organizavimo tvarką.

2. Sveikatos priežiūros Gimnazijoje tikslas – saugoti ir stiprinti mokinių sveikatą, aktyviai bendradarbiaujant su jų tėvais (globėjais, rūpintojais).

3. Sveikatos priežiūros Gimnazijoje uždaviniai:

3.1. vykdyti mokinių sveikatos būklės stebėseną;

3.2. ugdyti mokinių sveikos gyvensenos įgūdžius;

3.3. vykdyti visuomenės sveikatos rizikos veiksnių stebėseną ir prevenciją Gimnazijoje.

4. Sveikatos priežiūrą mokiniams vykdo savivaldybės visuomenės sveikatos priežiūros biudžetinė įstaiga – Ukmergės rajono savivaldybės visuomenės sveikatos biuras (toliau – Biuras), teikiantis visuomenės sveikatos priežiūros paslaugas pagal savivaldybės bendradarbiavimo sutartį.

5. Visuomenės sveikatos priežiūros organizavimas grindžiamas bendradarbiavimu tarp Gimnazijos ir Biuro.

6. Visuomenės sveikatos priežiūrą Gimnazijoje vykdo visuomenės sveikatos priežiūros specialistas, atitinkantis Visuomenės sveikatos priežiūros specialisto, vykdančio sveikatos priežiūrą mokykloje, kvalifikacinių reikalavimų aprašo, patvirtinto Lietuvos Respublikos sveikatos apsaugos ministro 2007 m. rugpjūčio 1 d. įsakymu Nr. V-630 „Dėl Visuomenės sveikatos priežiūros specialisto, vykdančio sveikatos priežiūrą mokykloje, kvalifikacinių reikalavimų aprašo patvirtinimo“, nustatytus kvalifikacinius reikalavimus.

7. Visuomenės sveikatos priežiūros specialistas visuomenės sveikatos priežiūros Gimnazijoje uždaviniams įgyvendinti pasitelkia Gimnazijos bendruomenę.

**II SKYRIUS**

**VISUOMENĖS SVEIKATOS PRIEŽIŪROS ORGANIZAVIMAS GIMNAZIJOJE**

8. Visuomenės sveikatos priežiūra Gimnazijoje vykdoma pagal Ukmergės Antano Smetonos gimnazijos visuomenės sveikatos priežiūros veiklos planą (toliau – Veiklos planas), kuris yra sudedamoji Gimnazijos mokslo metų veiklos plano dalis.

9. Atsižvelgdamas į Antano Smetonos gimnazijos, savivaldybės bei šalies visuomenės sveikatos priežiūros poreikius, visuomenės sveikatos priežiūros specialistas parengia Veiklos plano projektą, suderina jį su Biuro direktoriumi ir pateikia Gimnazijos vadovui.

10. Visuomenės sveikatos priežiūrai gimnazijoje vykdyti Biuro pastangomis įrengtas sveikatos kabinetas, lengvai prieinamas mokiniams ir kitiems gimnazijos bendruomenės nariams, užtikrinantis paslaugų teikimo konfidencialumą.

11. Visuomenės sveikatos priežiūros specialistas kartu su Gimnazijos vadovu ir Vaiko gerovės komisija koordinuoja Gimnazijos bendruomenės veiklą stiprinant mokinių sveikatą.

12. Gimnazijos vadovas užtikrina informacijos, reikalingos visuomenės sveikatos priežiūros specialisto funkcijoms vykdyti, pateikimą.

12. Gimnazijos vadovo nustatytos tvarkos:

**12.1. Mokinių apžiūra dėl asmens higienos:**

12.1.1. Išankstinis tėvų (globėjų, rūpintojų) sutikimas atlikti vaiko patikrinimą dėl pedikuliozės užfiksuotas kiekvieno mokinio Mokymosi sutartyje ir saugomas mokinio asmens byloje.

12.1.2. Pokalbiai su mokiniais ir kiti veiksmai yra korektiški, konfidencialūs, siekiant apsaugoti jį nuo viešo izoliavimo, pažeminimo ir kt. neigiamų pasekmių.

12.1.3. Vaikų patikrinimą dėl užsikrėtimo utėlėmis atlieka visuomenės sveikatos priežiūros specialistas, pats pastebėjęs epidemiologines reikmes arba paprašius klasės mokytojui, auklėtojui, socialinei pedagogei, kt.

12.1.4. Kvalifikuotas patikrinimas korektiškai atliekamas visuomenės sveikatos priežiūros kabinete.

12.1.5. Radus glindų ar utėlių informuojama mokyklos administracija ir vaiko tėvai (globėjai, rūpintojai). Išimties tvarka, kai vaiko atstovas dėl objektyvių priežasčių negali iš karto atvykti, iki dienos pabaigos vaikas gali likti gimnazijoje.

12.1.6. Tėvai (globėjai, rūpintojai) informuojami, kad lankyti gimnaziją vaikas gali tik išvalius galvą. Jiems įteikiama informacija apie pedikuliozės profilaktiką ir utėlių naikinimo būdus.

12.1.7. Sugrįžęs vaikas visuomenės sveikatos priežiūros specialistės kabinete patikrinamas dar kartą. Jei problema išspręsta, mokinys pradeda lankyti pamokas. Jei problema neišspręsta, mokinio tėvai (globėjai, rūpintojai) įpareigojami gydymą nuo pedikuliozės pakartoti.

**12.2. Gimnazijos darbuotojų veiksmai mokiniui susirgus ar patyrus traumą Gimnazijoje ir teisėtų Mokinio atstovų informavimas apie Gimnazijoje patirtą traumą ar ūmų sveikatos sutrikimą**:

12.2.1. Mokinių priėmimą į gimnaziją reglamentuoja Lietuvos higienos norma HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“.

12.2.2. Gimnazijos visuomenės sveikatos priežiūros specialistė ir klasių auklėtojai užtikrina, kad mokiniai ugdymo procese dalyvautų tik nustatyta tvarka pasitikrinę sveikatą ir pateikę vaiko sveikatos pažymėjimą (forma Nr. 027-1/a), išduotą ne anksčiau kaip prieš metus. Naują ugdymo įstaigą pradėję lankyti mokiniai vaiko sveikatos pažymėjimą (forma Nr. 027-1/a) turi pateikti iki einamųjų metų rugsėjo 15d.

12.2.3. Pamokose mokinių savijautą ir sveikatos būklę nuolat stebi dalyko mokytojai, kurie nustatyta tvarka yra išklausę pirmos pagalbos mokymo kursus.

12.2.4. Vaikui susirgus pamokoje, mokytojas apie vaiko sveikatos būklę informuoja, reikalui esant, iškviečia, visuomenės sveikatos priežiūros specialistą ir mokyklos socialinę pedagogę.

12.2.5. Visuomenės sveikatos priežiūros specialistas įvertina, ar vaikas gali toliau dalyvauti kasdienėje grupės veikloje.

12.2.6. Vaikui susirgus, jis globojamas visuomenės sveikatos priežiūros specialisto kabinete ir stebimas iki atvyks tėvai. Klasių auklėtojai ir visuomenės sveikatos priežiūros specialistas privalo turėti vaikų tėvų (globėjų) telefonų numerius.

12.2.7. Jei būtina, visuomenės sveikatos priežiūros specialistas nedelsiant kviečia greitąją medicinos pagalbą.

12.2.8. Vaiką pasiimti iš gimnazijos būtina: kai vaikui nustatomi ūmių užkrečiamųjų ligų požymiai (karščiuoja, skundžiasi skausmu, viduriuoja, vemia, ūmiai kosi, yra pūlingų išskyrų iš nosies); kai apžiūrų metu nustatoma pedikuliozė; kai vaiko būklė reikalauja didesnės darbuotojų kompetencijos ir dėmesio, negu jie gali suteikti, nepažeisdami kitų vaikų interesų; kai vaiko būklė kelia pavojų kitų vaikų ir darbuotojų sveikatai.

**12.3. Pirmos pagalbos organizavimas:**

12.3.1. Įvykus nelaimei, pamokoje dirbantis ar pertraukos metu budintis pedagogas turi suteikti nukentėjusiam vaikui būtinąją pirmą pagalbą. Jei gimnazijoje įvykio metu dirba visuomenės sveikatos priežiūros specialistas, jis kviečiamas į nelaimės vietą, jei įmanoma, mokinys palydimas į visuomenės sveikatos priežiūros specialisto kabinetą.

12.3.2. Visuomenės sveikatos priežiūros specialistas įvertina, ar vaikas gali toliau dalyvauti kasdienėje veikloje. Jei reikia, iškviečia greitąją medicinos pagalbą, apie įvykusį nelaimingą atsitikimą praneša vaiko tėvams (globėjams) ir gimnazijos administracijai.

12.3.3. Reikalui esant, socialinis pedagogas arba klasės auklėtojas lydi nukentėjusį vaiką į gydymo įstaigą.

12.3.4. Visuomenės sveikatos priežiūros specialistas sukomplektuoja bei papildo visuomenės sveikatos kabinete esantį įmonės pirmosios pagalbos rinkinį, vykdo jo naudojimosi priežiūrą. Už sporto salėje, technologijų kabinete esančius pirmos pagalbos rinkinius atsakingi to dalyko mokytojai. Pirmos pagalbos rinkiniai turi būti lengvai pasiekiami ugdymo metu.

**12.4. Pagalbos pagal gydytojų rekomendacijas užtikrinimas, jeigu mokinys serga lėtine neinfekcine liga;**

12.4.1. Visuomenės sveikatos priežiūros specialistas ar klasės auklėtojas priima iš tėvų pateiktas gydytojo rekomendacijas, kaip vartoti vaistus vaikui, kuris serga lėtine neinfekcine liga (cukrinis diabetas, bronchinė astma ar kita). Pateiktos rekomendacijos originalas saugomas pas visuomenės sveikatos priežiūros specialistą, kopija – pas klasės auklėtoją.

12.4.2. Su tėvais suderinama, kokia konkreti pagalba reikalinga vaikui, vartojančiam vaistus.

12.4.3. Jeigu susitariama saugoti ar leistis vaistus visuomenės sveikatos priežiūros specialisto kabinete, visuomenės sveikatos priežiūros specialistas pateikia vaikui vaistus tik tą laikotarpį, kuris yra nurodytas gydytojo rekomendacijoje ir tik taip, kaip nurodyta.

**12.5. Gimnazijos darbuotojų veiksmai įtarus mokinį vartojus alkoholį, tabaką ir (ar) kitas psichiką veikiančias medžiagas**:

12.5.1. Gimnazijos mokytojai įtarę, kad jų gimnazijos mokinys gimnazijos teritorijoje vartoja narkotines, psichotropines, kitas psichiką veikiančias medžiagas, yra apsvaigęs nuo šių medžiagų, nedelsdami informuoja apie tai gimnazijos socialinį pedagogą, visuomenės sveikatos priežiūros specialistą ir gimnazijos vadovą.

12.5.2. Gimnazijos socialinis pedagogas nedelsdamas informuoja vaiko atstovus pagal įstatymą apie įtarimą, kad jis vartoja narkotines, psichotropines, kitas psichiką veikiančias medžiagas, yra apsvaigęs nuo šių medžiagų ir kad jam reikėtų atlikti medicininę apžiūrą.

12.5.3. Gimnazijos socialinis pedagogas informuoja vaiką, vaiko atstovus pagal įstatymą apie asmens sveikatos priežiūros įstaigas, teikiančias sveikatos priežiūros paslaugas ir apie institucijas, teikiančias psichologinę, socialinę, teisinę ar kitą pagalbą.

12.5.4. Gimnazijos pedagoginiai darbuotojai, įtarę, kad jų gimnaziją lankantis vaikas gimnazijos teritorijoje yra apsinuodijęs narkotinėmis, psichotropinėmis, kitomis psichiką veikiančiomis medžiagomis ir jo sveikatai ar gyvybei gresia pavojus, suteikia vaikui būtiną pirmą pagalbą ir informuoja visuomenės sveikatos priežiūros specialistą.

12.5.5. Visuomenės sveikatos priežiūros specialistas nedelsdamas organizuoja vaiko pristatymą į asmens sveikatos priežiūros įstaigą, o kai reikia, kviečia greitąją medicinos pagalbą ir nedelsdamas informuoja apie tai gimnazijos vadovą ar jo įgaliotus asmenis.

12.5.6. Gimnazijos Vaiko gerovės komisija užtikrina, kad gimnazijoje būtų įgyvendinama narkotinių, psichotropinių, kitų psichiką veikiančių medžiagų vartojimo prevencija, ankstyvoji intervencija, skirta vaikams, vartojantiems narkotines, psichotropines, kitas psichiką veikiančias medžiagas, teikiama pagalba vaikams, vartojantiems šias medžiagas, plėtojamas įstaigų tarpusavio bendradarbiavimas su vaiko teisių apsaugos tarnybomis, teisėsaugos, sveikatos priežiūros ir reabilitacijos įstaigomis.

**III SKYRIUS**

**BAIGIAMOSIOS NUOSTATOS**

20. Patvirtintas Ukmergės Antano Smetonos gimnazijos visuomenės sveikatos priežiūros veiklos planas skelbiamas gimnazijos interneto svetainėje.

21. Gimnazijos vadovas turi užtikrinti galimybę visuomenės sveikatos priežiūros specialistui naudotis elektros, informacinių technologijų paslaugomis (prieiga prie interneto).

\_\_\_\_\_\_\_\_\_\_\_\_\_\_\_\_\_